Kvenfataverslunin Litla búðin , sem rekin hefur verið um árabil á Akranesi , hættir störfum á hádegi á morgun , gamlársdag . Þar með lýkur sögu verslunar sem hófst árið 1998 á tólf fermetra gólfrými við Esjubraut á Akranesi . Árið 2000 fluttu eigendur verslunarinnar , hjónin Elínborg Lárusdóttir og Birgir Snæfeld Björnsson , síðar reksturinn í fyrrum bílskúr við heimili þeirra á Vesturgötu . Fimm árum síðar opnaði verslunin í eigin húsnæði við Akratorg . Þaðan flutti hún síðastliðið haust í verslunarhúsnæði á Kirkjubraut 54 sem er þekktast fyrir að hafa hýst Bókaverslun Andrésar Níelssonar um áratugaskeið . Litla búðin hefur einnig á starfstíma sínum stundað verslunarrekstur í Grundarfirði og á Eskifirði . „ Það er fyrst og fremst af heilsufarsástæðum hjá mér að versluninni er lokað . Ég er með gigt og læknirinn segir að ég verði að draga úr vinnu og sinna heilsunni . Þessi ákvörðun var tekin núna 10. desember og við hófum lokaútsölu þann fimmtánda . Það er búin að vera hálfgerð Þorláksmessustemning hérna síðan , “ sagði Elínborg þar sem hún sinnir störfum í versluninni í dag . Hún hættir rekstrinum með söknuði . „ Ég vildi svo gjarnan halda áfram en þetta er mikil vinna . Dagarnir hafa oft verið langir því kvöldin og helgar hafa oft farið í pappírsvinnu , að ganga frá innkaupalistum og þess háttar sem fellur utan hefðbundins afgreiðslutíma . “ Rekstur Litlu búðarinnar var auglýstur til sölu á liðnu hausti . Elínborg segir að enginn hafi sýnt áhuga á að taka við þannig að nú sé ekkert annað að gera en loka hinsta sinni á hádegi á morgun .